## Pravilnik o gospodarskom ribolovu u slatkovodnom ribarstvu

### NN 82/2005 (6.7.2005.), Pravilnik o gospodarskom ribolovu u slatkovodnom ribarstvu

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1582**

Na temelju članka 10. stavka 3., članka 12.
stavka 2., članka 14. stavka 1., članka 15., članka 16., članka 24., članka
56., članka 65. stavka 1. i članka 66. stavka 5. Zakona o slatkovodnom ribarstvu
(»Narodne novine«, br. 106/01, 7/03, 174/04, 10/05 –
ispravak i 49/05 – pročišćeni tekst) ministar poljoprivrede, šumarstva i
vodnoga gospodarstva (u daljnjem tekstu: ministar) donosi

## PRAVILNIK

### O GOSPODARSKOM RIBOLOVU U SLATKOVODNOM RIBARSTVU

Članak 1.

Ovim Pravilnikom propisuje se:

1. obrazac i postupak izdavanja povlastice za
gospodarski ribolov (u daljnjem tekstu: povlastica),

2. oblik, sadržaj i način vođenja upisnika o
izdanim povlasticama (u daljnjem tekstu: Upisnik 1.).

3. program i način polaganja ribarskog ispita;

4. obrazac i način izdavanja Uvjerenja o
položenom ribarskom ispitu (u daljnjem tekstu: Uvjerenje);

5. oblik, sadržaj i način vođenja Upisnika o
izdanim uvjerenjima (u daljnjem tekstu: Upisnik 2.) iz točke 4. ovoga članka;

6. namjena, vrsta i količina ribolovnih alata i
opreme koji se smiju rabiti u gospodarskom ribolovu;

7. zabrana obavljanja gospodarskog ribolova u Dunavcima;

8. oblik, sadržaj i način vođenja popisa ulova u
gospodarskom ribolovu (u daljnjem tekstu: popis) koji moraju voditi ribari (u
daljnjem tekstu: ovlaštenik povlastice);

9. oblik, sadržaj i način dostavljanja popisa s
podacima iz točke 7. ovoga članka koji moraju dostavljati ovlaštenici
povlastice.

*I. Povlastica za gospodarski ribolov*

Članak 2.

Povlasticu izdaje rješenjem Ministarstvo
poljoprivrede, šumarstva i vodnoga gospodarstva (u daljnjem tekstu:
Ministarstvo).

Članak 3.

(1) Zahtjev za izdavanje povlastice podnosi se
Ministarstvu.

(2) Zahtjev za izdavanje povlastice iz stavka 1.
ovoga članka mora sadržavati:

1. tvrtku obrtnika ili tvrtku pravne osobe kojoj
se daje povlastica za gospodarski ribolov;

2. naznaku dijela ribolovnog područja i/ili
ribolovne zone u kojoj će obavljati gospodarski ribolov;

3. vrstu i broj ribolovnih alata i opreme kojima
će obavljati gospodarski ribolov;

4. ime ili registarsku oznaku plovila kojim će
obavljati gospodarski ribolov.

Članak 4.

Ministarstvo, nakon provedenog javnog natječaja,
a na osnovu prijedloga Povjerenstva za povlastice za gospodarski ribolov,
izdaje rješenje i obrazac povlastice u roku mjesec dana od dana podnesenog
zahtjeva za izdavanje povlastice obrtniku ili pravnoj osobi koja je zadovoljila
uvjete javnog natječaja.

Članak 5.

(1) Fizičkim i pravnim osobama izdaje se
povlastica na obrascu koji je tiskan uz ovaj Pravilnik i njegov je sastavni dio
(Prilog 1.).

(2) Obrazac povlastice sastoji se od jednog
lista punijeg papira standardnog formata A4.

(3) Podaci u obrascu povlastice ispunjavaju se
računalom.

(4) Obrazac povlastice mora biti plastificiran.

Članak 6.

(1) Na prednjoj stranici obrasca povlastice od
vrha prema dnu je tekst sljedećeg sadržaja:

– grb Republike Hrvatske;

– naziv Ministarstva koje izdaje obrazac
povlastice;

– naziv obrasca povlastice;

– tvrtka – naziv obrta ili tvrtka – naziv pravne
osobe;

– adresa sjedišta obrta ili pravne osobe;

– matični broj obrta ili pravne osobe;

– naznaka dijela ribolovnog područja ili
ribolovne zone u kojoj će se obavljati gospodarski ribolov;

– vrsta i broj ribolovnih alata i opreme kojima
će se obavljati gospodarski ribolov;

– ime ili registarska oznaka plovila kojima će
se obavljati gospodarski ribolov;

– klasa, urudžbeni broj i datum, te pečat i
potpis ministra;

– serijski broj obrasca povlastice.

(2) Zadnja strana obrasca iz stavka 1. ovoga
članka ne sadrži podatke i prazna je.

Članak 7.

(1) Upisnik 1. se vodi prema obrascu koji je
tiskan uz ovaj Pravilnik i čini njegov sastavni dio (Prilog 2.).

(2) Upisnik 1. se sastoji od listova standardnog
formata A4 koji su označeni rednim brojevima i moraju
biti uvezani.

Članak 8.

Ministarstvo upisuje u Upisnik 1. sljedeće
podatke:

1. u točki 1. redni broj upisa i datum upisa;

2. u točki 2. klasifikacijsku oznaku, urudžbeni
broj, mjesto i datum, te serijski broj obrasca povlastice;

3. u točki 3. podatke o fizičkoj ili pravnoj osobi
koja je ovlaštenik povlastice;

4. u točki 4. naznaku da je doneseno rješenje o
oduzimanju povlastice i datum izdavanja rješenja;

5. u točki 5. razlog zbog kojeg je prestala
važiti povlastica;

6. u točki 6. datum pokretanja upravnog spora;

7. u točki 7. odluku Upravnog suda i datum
donošenja odluke Upravnog suda;

8. u točkama 8. i 9. administrativno izvršenje,
odnosno način i datum izvršenja;

9. u točki 10. upisuju se po potrebi ostali
podaci.

*II. Ribarski ispit*

Članak 9.

(1) Program za polaganje ribarskog ispita (u
daljnjem tekstu: Program) obuhvaća sljedeće teme:

1. Poznavanje Zakona o slatkovodnom ribarstvu (u
daljnjem tekstu: Zakona) i podzakonskih propisa iz
područja slatkovodnog ribarstva;

2. Ribe slatkih voda Republike Hrvatske;

3. Zaštita riba i voda;

4. Konstrukcijsko-tehnička obilježja ribolovnih
alata i opreme u gospodarskom ribolovu.

(2) Okvirni sadržaji iz tema navedenih u stavku
1. ovoga članka osnova su za oblikovanje ispitnih pitanja na provjeri znanja.

Članak 10.

(1) Ispit se polaže pred Povjerenstvom za
ribarske ispite (u daljnjem tekstu: Povjerenstvo), koje se ustrojava pri
Ministarstvu, a imenuje ga ministar.

(2) Povjerenstvo iz stavka 1. ovoga članka
sastoji se od predsjednika, tri člana te tajnika Povjerenstva.

(3) Rokove za polaganje ispita i mjesto
polaganja ispita određuje predsjednik Povjerenstva.

(4) Administrativne poslove u svezi s
organizacijom i održavanjem ispita obavlja Ministarstvo.

Članak 11.

(1) Kandidat koji želi polagati ispit podnosi
pismenu prijavu Povjerenstvu.

(2) Prijava iz stavka 1. ovoga članka mora
sadržavati:

– ime i prezime kandidata,

– adresu prebivališta,

– broj osobne iskaznice kandidata,

– datum i mjesto rođenja,

– dokaz o uplaćenoj naknadi za polaganje ispita.

(3) Kandidat će nakon dostavljene prijave biti
obaviješten o obveznoj stručnoj literaturi i roku za polaganje ispita.

Članak 12.

(1) Predsjednik, članovi i tajnik Povjerenstva
imaju pravo na naknadu za rad u Povjerenstvu.

(2) Troškove Povjerenstva za polaganje ispita
snosi kandidat.

(3) Naknada iz stavka 1. ovoga članka određuje
se po kandidatu, a utvrđuje se posebnim rješenjem ministra.

Članak 13.

(1) Za kandidata koji odustane od polaganja
tijekom ispita, smatra se da isti nije položio.

(2) Ukupna ocjena uspjeha ispita je »položio«
ili »nije položio«.

(3) Kandidat se ocjenjuje ocjenom »položio« ako
je pokazao zadovoljavajuće znanje ispitnog gradiva.

(4) O tijeku polaganja ispita vodi se zapisnik
za svakog kandidata posebno, a u zapisnik se unose svi podaci od značaja za tijek
ispita kao i ocjena.

(5) Zapisnik vodi tajnik Povjerenstva.

(6) Zapisnik potpisuju predsjednik i tajnik
Povjerenstva.

Članak 14.

(1) O položenom ispitu svakom kandidatu
Ministarstvo izdaje uvjerenje na obrascu koji je tiskan uz ovaj Pravilnik i
čini njegov sastavni dio (Prilog 3.).

(2) Obrazac uvjerenja iz stavka 1. ovoga članka
sastoji se od lista papira formata A4.

(3) Prednja i zadnja stranica obrasca uvjerenja
tonirane su u zelenoj boji.

(4) Grb Republike Hrvatske na obrascu uvjerenja
otisnut je u boji.

(5) Podaci u obrascu uvjerenja ispunjavaju se
kompjutorski.

Članak 15.

Obrazac uvjerenja sadrži sljedeće:

– naziv Povjerenstva za polaganje ribarskog
ispita,

– naziv uvjerenja,

– podatke o osobi koja je nositelj uvjerenja
(ime i prezime, adresa prebivališta, broj osobne iskaznice, datum, mjesto i
državu rođenja, državljanstvo),

– podatke o datumu i mjestu polaganja ribarskog
ispita ili o izdavanju uvjerenja temeljem članka 15. stavka 5. Zakona,

– klasifikacijsku oznaku, urudžbeni broj i datum
izdavanja uvjerenja, te pečat i potpis predsjednika Povjerenstva,

– serijski broj obrasca uvjerenja.

Članak 16.

(1) Uvjerenje iz članka 14. ovog Pravilnika, bez
obveze polaganja ispita, izdat će se osobi koja je na temelju propisa koji su
bili na snazi do stupanja na snagu Zakona položila ribarski ispit.

(2) Datum i mjesto polaganja ribarskog ispita na
temelju propisa koji su bili na snazi do stupanja na snagu Zakona upisuje se u
obrazac uvjerenja.

Članak 17.

(1) Upisnik o izdanim uvjerenjima po ovom
Pravilniku (u daljnjem tekstu: Upisnik 2.), vodi se u Ministarstvu prema
obrascu upisnika koji je tiskan uz ovaj Pravilnik i čini njegov sastavni dio
(Prilog 4.).

(2) Upisnik se sastoji od listova papira formata
A4 koji su označeni rednim brojevima i moraju biti
uvezani.

Članak 18.

Ministarstvo upisuje u Upisnik 2. sljedeće
podatke:

– redni broj i datum upisa u Upisnik;

– klasifikacijsku oznaku, urudžbeni broj,
mjesto, datum te serijski broj obrasca uvjerenja;

– podatke o osobi kojoj je izdano uvjerenje (ime
i prezime, adresa prebivališta, broj osobne iskaznice, datum, mjesto i država
rođenja, državljanstvo);

– podatke u svezi s izdanjem uvjerenja (mjesto i
datum polaganja ispita, Povjerenstvo pred kojim je osoba polagala ispit).

*III. Namjena, vrsta i količina ribolovnih alata i opreme u
gospodarskom ribolovu*

Članak 19.

(1) Gospodarski ribolov na ribolovnim vodama
Republike Hrvatske dozvoljeno je obavljati sljedećim ribolovnim alatima:

1. Mreža plivarica;

2. Mreža dubinska-bolond;

3. Mreže samolovke-meraže;

4. Mreža sačmarica;

5. Mreža setka-keca;

6. Vrša-vrška;

7. Vrša-senker;

8. Bućkalo.

(2) Po jednoj (1) povlastici dozvoljena je
uporaba sljedećih ribolovnih alata:

1. Mreža plivarica –
dužine do 120 metara, visine mrežnog tega najviše do 4 metra veličine oka od 5
cm do 9 cm računajući od čvora do čvora;

2. Mreža dubinska-bolond
– dužine do 120 metara, visine mrežnog tega do 3 metra veličine oka od 5 cm do
12 cm računajući od čvora do čvora;

3. Mreže samolovke-meraže – ukupne dužine do 250 metara, visine mrežnog tega
do 6 metara veličine oka od 5 cm do 9 cm računajući od čvora do čvora;

4. Mreža sačmarica – jedan komad, promjera do
180 cm veličine oka do 4 cm računajući od čvora do čvora;

5. Mreža setka-keca –
jedan komad, veličine oka do 3 cm računajući od čvora do čvora;

6. Vrša-vrška – veličine oka od najmanje 4 cm
računajući od čvora do čvora - do 30 komada;

7. Vrša-senker –
veličine oka od najmanje 4 cm računajući od čvora do čvora - do 10 komada;

8. Bućkalo je naprava za primamljivanje soma
kojom se udara po vodenoj površini uz koju se koristi ribolovni štap ili
ribolovna uzica s jednom udicom.

(3) Gospodarski ribolov na Dunavcima
iz članka 24. ovoga Pravilnika smije se obavljati samo vršama-vrškama i vršama-senkerima.

Članak 20.

(1) Ribolovni alati iz članka 19. ove Naredbe
moraju biti označeni propisanim oznakama.

(2) Oznaka iz stavka 1. ovog članka sastoji se
od okrugle pločice izrađene od nekorozivnog metala (aluminij, mesing, inoks) promjera 7 cm i debljine 2 mm, na kojoj je ugravirano
sljedeće:

– oznaka ribolovne zone (veliko tiskano slovo i
broj);

– broj povlastice;

– godina izdavanja povlastice.

(3) Oznaka iz stavka 1. ovog članka postavlja se
na početak i kraj ribolovnog alata (na gornjak – gornje uže za mreže) odnosno
na uže vrša najdalje 50 cm od vrše.

Članak 21.

(1) Prilikom obavljanja ribolova na plovilu
smije biti samo onoliko ribolovnih alata i opreme koliko je upisano u
povlastici.

(2) Prilikom obavljanja ribolova smije se koristiti
samo plovilo čije je ime ili registarska oznaka upisana u povlastici.

(3) U slučaju kada gospodarski ribolov obavlja
samo jedna osoba u plovilu za obavljanje ribolova se iz razloga sigurnosti može
nalaziti još jedna osoba, čija se pomoć može koristiti u ribolovu.

(4) Gospodarski ribolov s jednim ribolovnim
alatom smiju istovremeno obavljati dva ovlaštenika povlastice s dva plovila.

Članak 22.

Prilikom obavljanja ribolova smije se koristiti
sljedeća oprema za ribolov:

1. mrežica za prihvat ribe (sak) – dva (2)
komada;

2. mreža čuvarica za spremanje ribe (nec) – dva (2) komada;

3. kuka – jedan (1) komad.

Članak 23.

(1) Zabranjeno je postavljanje bilo kakvih
stalnih ili povremenih pregrada s kojima se u potpunosti pregrađuje ribolovna
voda.

(2) Zabranjena je upotreba umjetne rasvjete
prilikom obavljanja gospodarskog ribolova.

(3) Iznimno od odredbe stavka 2. ovog članka, iz
razloga sigurnosti na plovilu se smiju nalaziti ukupno do dvije ručne
baterijske svjetiljke.

*IV. Zabrana gospodarskog ribolova u Dunavcima*

Članak 24.

U ribolovnom području Drava-Dunav radi zaštite,
razmnožavanja i migracije riba zabranjuje se obavljanje gospodarskog ribolova u
razdoblju od 1. veljače do 31. svibnja u sljedećim Dunavcima:

– u ribolovnoj zoni D1
- Šarkanjski, Zmajevački i Monjoroški Dunavac;

– u ribolovnoj zoni D2
- Porićki i Erdutski Dunavac;

– u ribolovnoj zoni D3
- Iločki Dunavac.

*V. Popis ulova u gospodarskom ribolovu*

Članak 25.

(1) Ovlaštenik povlastice obvezan je voditi:

– popis tjednog ulova;

– popis mjesečnog ulova;

– popis godišnjeg ulova.

(2) Sadržaj popisa iz stavka 1. ovoga članka
prikazan je na obrascima koji su tiskani uz ovaj Pravilnik i čine njegov
sastavni dio (Prilozi 5., 6. i 7.).

Članak 26.

(1) Popis tjednog ulova se vodi kao knjiga
standardnog formata A4.

(2) Popis mjesečnog ulova se vodi na obrascu
standardnog formata A4.

(3) Popis godišnjeg ulova se vodi na obrascu
standardnog formata A4.

Članak 27.

(1) Ovlaštenik povlastice obvezan je:

– najkasnije u roku od 24 sata po povratku iz ribolova
upisati podatke o ulovu u obrazac popisa tjednog ulova;

– najkasnije do 10. dana idućeg mjeseca
Ministarstvu dostaviti ispunjen obrazac popisa mjesečnog ulova za prethodni
mjesec;

– najkasnije do 31. siječnja iduće godine
Ministarstvu dostaviti ispunjen obrazac popisa godišnjeg ulova za prethodnu
godinu.

(2) Obrasce popisa tjednog, mjesečnog i
godišnjeg ulova Ministarstvo dostavlja ovlašteniku povlastice.

Članak 28.

Danom stupanja na snagu ovog Pravilnika prestaju
važiti Pravilnik o povlastici za gospodarski ribolov i upisniku o izdanim
povlasticama za gospodarski ribolov (»Narodne novine« br.
56/02), Pravilnik o popisu ulova u gospodarskom ribolovu (»Narodne novine«, br. 91/03) i Pravilnik o programu i načinu polaganja
ribarskog ispita (»Narodne novine«, br. 91/03).

Članak 29.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-02/05-01/34

Urbroj: 525-01-05-1

Zagreb, 15. lipnja 2005.

Ministar

**Petar Čobanković**, v. r.

![](dodatni/354768.gif)
![](dodatni/354769.gif)
![](dodatni/354770.gif)
![](dodatni/354771.gif)
![](dodatni/354772.gif)

Pravilnik, NN 82/2005-1582